Kies 'n landbou-loopbaan! | George Herald
Kies 'n landbou-loopbaan!
Monday, 21 November 2011, 15:20
AGRI NUUS - Dis matriekeksamen-tyd en baie leerders is nie seker watter pad om te stap nie. Vir baie boere is dit vandag die mooiste herrinneringe as hulle terugdink aan hul tyd vir loopbaan en studiekeuses.
Dink maar aan die soeke na buitelug, veld en grond binne jouself. Veral as jy dalk op 'n plaas grootgeword het is dit dikwels die rede waarom jy jou lewe lewe as 'n boer wil voer.
Meeste mense wat in geheel of gedeeltelik op 'n plaas of in 'n boeregemeenskap groot geword of deurgebring het, veral kleintyd, sal 'n begeerte hê om hul lewe in so 'n natuurlike omgewing met sy vars lug, weg vanaf die gejaag, geskarrel en gewoel van die stad, voort te sit.
'n Boer, wat sy eie baas en eienaar van die plaas is, se inkomste hang natuurlik af van die sukses van jou produksie vir elke maand en wissel maar van tyd tot tyd. Dus kan 'n voorman of altans plaasbestuurder aanvanklik in die omgewing van omtrent R10 000 per maand verdien. Met 'n gesaaide boerdery speel die weer 'n baie groot rol.
Die werksbeskrywing van boerdery hang af van die soort boerdery wat jy kies. Daar is talle boerderye om van te kies soos suiwel, wild, graan, groente of vee, grootvee, kleinvee en pluimvee.
As 'n boer moet jy ook een wees wat oor uitstekende en meganiese vaardighede moet kan beskik om herstelwerk aan plaas gereedskap en masjinerie te kan doen. Jy sal nie slegs boerdery-werk doen soos om na diere om te sien, of om met saaigewasse te werk nie.
'n Boer moet 'n "mense"-mens wees, dit geniet om hande arbeid te verrig, oor baie geduld beskik en bereid is om 'n wye verskeidenheid take te verrig.
'n Dag in 'n boer se lewe
'n Gemiddelde dag in 'n boer se lewe verloop soos volg. Jy begin jou dag deur vroeg op te staan en koeie te gaan melk. Dit is nou te sê as jy op 'n melk plaas werk, maar oor die algemeen begin 'n dag in enige tipe boerdery baie vroeg in die oggend. Dis die beste idee om dit met gebed en deel van 'n geestelike boodskap te begin.
Verantwoordelikhede wissel volgens die spesifieke soort boerdery, maar oor die algemeen sluit dit in die nasiening van alles om seker te maak dat alles werk en volgens plan verloop, toesig oor die werkers hou en hulle inlig oor die dag se gebeure en take wat verrig moet word, algemene bestuur om die gladde verloop van akiwiteite te verseker en fisie hand by te sit op alle gebiede.
Die beste deel van boerdery is waarskynlik die praktiese werk en om buite te wees. Asook natuurlik om jou eie baas te wees.
Die ergste deel van boerdery is waarskynlik al die onderhoud en onkostes daaran verbonde. Daar sal altyd een of ander iets wees wat breek en daarom moet jy dinge self kan reg maak.
As jy gedurig iemand moet uitroep om plaas toe te kom vir die herstel van dinge sal dit jou 'n redelike pluk aan die sak gee en jy sal nooit enige werk gedoen kry nie.
Daar is beslis voor- asook nadele in die boerdery.
Voordele van die beroep is dat jy meeste van jou dag in die buitelug en natuur deurbring, in plaas daarvan om heeldag en aldag in 'n kantoor deur te bring of in jou voertuig rond te ry.
Diegene wat boere word, doen dit uit hul liefde vir die natuur, dus verskaf so werk normaalweg baie tevredenheid. Elke dag loop anders met sy eie uitdagings op die pad.
Die nadeel van boer wees is dat jy omtrent 24-uur per dag moet beskikbaar wees om dat enige iets ter enige tyd kan skeef- of verkeerd loop.Die voortdurende onderhoud van toerusting en masjinerie wat breek kan ook bitter frustreerend wees en die laasgenoemde gebeur dikwels.
Die vereiste studies en ondervinding vir boerdery:
Technikons bied landbou of diereproduksie kursusse aan, en jy kan ook vir 'n landbou graad aan 'n universiteit studeer.
Daar is verskeie landbou skole in ons land waaronder Hoër Landbouskool Oakdale, Marlow en Boland seker van die bekendstes is. Dan is daar ook Hoër Landbouskool Kroonstad, Vryheid, Tweespruit, Kuschke(Polokwane), Noord-Kaapland, Bekker, Winterberg, Amsterdam, Jacobsdal en nog meer.
Uit al die skole is Hoër Landbouskool Oakdale net buite Riversdal geleë , 'n puik keuse. Die skool is een van min waar waar 'n minimum van een landbouvak vanaf graad 10 verpligtend is. By Oakdale word die volgende vakkeuses in twee groepe aangebied..
Groep A se vakke is almal verpligtend naamlik Afrikaans Huistaal, Engels Eerste addisionele taal, Wiskuynde of Wiskunde Geletterdheid en Lewensoriëntering.
Groep B kan daar uit 3 vakke aangebied word waarvan 1 'n verpligte landbou vak moet wees en 'n maksimum van 2 landbou vakke mag aangebied word.
Dit bestaan uit Fisiese wetenskap –Natuur- en skeikunde - of Ekonomie, Landbouwetenskap of Landboutegnologie, Lewenswetenskap (Biologie) of Rekeningkunde of Landboubestuurspraktyk, en RTT of Toerisme of Ingeneursgrafika of Ontweerp of Lewenswetenskap – Biologie - kan as 8ste vak geneem word.
'n Goeie Landbou Kollege keuse is Grootfontein Agri-landbou Kollege by Middelburg in die Karoo waar jy na skool jou 3 jaar Diploma of 2 jaar Hoërsertifikaat in landbou kan verwerf.
Die kennis van 'n derde taal is beslis belangrik indien jy 'n boer in Suid-Afrika, wil word. Die vermoë om met plaaswerkers te kan kommunikeer is natuurlik noodsaaklik. Soos genoem sal 'n tegniese of meganiese aanleg of agtergrond beslis tot jul voordeel strek.
Sterkte! Die landbou het jou nodig en verwelkom jou graag op of van die plaas af in hierdie opwindende werkswêreld.